Diari Oficial de la Generalitat Valenciana


Sumari del DOGV 2644, del 13-12-1995 (1995/836935)

ORDRE de 5 de desembre de 1995, de la Conselleria de Treball i Afers Socials, per la qual es fixen els programes de Formació Professional Ocupacional i es regula el procediment general per a la concessió de les escaients ajudes durant l'exercici de 1996.
--------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/12/05/(1)/dof/vci/html**

### Dades del document

Número de DOGV
:   2644

Data del DOGV
:   13-12-1995

Secció del DOGV
:   DISPOSICIONS GENERALS

Número del document
:   1995/836935


Data del document
:   05-12-1995

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 5 de desembre de 1995, de la Conselleria de Treball i Afers Socials, per la qual es fixen els programes de Formació Professional Ocupacional i es regula el procediment general per a la concessió de les escaients ajudes durant l'exercici de 1996.   
En els últims anys s'han detectat alguns problemes en la gestió de la Formació Professional no reglada en els seus distints tipus: Ocupacional, Contínua i Especial (dirigida a col·lectius d'inserció professional complexa).  
Part dels problemes al·ludits pareixen haver sorgit del fet que cadascun dels tipus de Formació Professional no reglada anteriorment esmentats no han estat convocats de manera diferenciada. La publicació d'aquesta ordre, referida solament a la Formació Ocupacional, respon a l'intent de començar a esmenar aquest estat de coses.  
Altres aspectes, relatius a aquesta ordre i que convé destacar són els següents:  
- Tendeix a simplificar administrativament la gestió de la Formació Ocupacional, tracta d'escurçar terminis (en particular, el relatiu a la resolució de la convocatòria).  
- Incorpora experts, en especial el món universitari, a la concessió dels cursos sol·licitats.  
- Incorpora la figura d'un Gabinet d'Avaluació de la Docència com a instrument que, durant la realització dels cursos aprovats, durà a cap la detecció de les opinions de l'alumnat sobre la qualitat de l'ensenyament impartit i les quantificarà.  
- Tendeix a internacionalitzar la Formació Ocupacional i inclou la possibilitat de concedir beques per estada en un centre estranger de formació professional.  
Altres modificacions importants són les relatives a l'execució i desenvolupament de la Formació Ocupacional s'adaptaran a l'exercici natural i podran aprovar-se cursos entre febrer i novembre del 1996 i amb açò s'evitarà, en suma, la seua concentració en uns pocs mesos com fins avui succeïa.  
Aquesta ordre, finalment, tendeix a donar valor preeminent a la qualitat de la docència que s'hi impartirà. La qualitat de la docència, juntament amb la representativitat de les entitats sol·licitants de cursos i a la inserció d'alumnes en el mercat laboral, seran els tres factors decisius a l'hora de concedir ajudes futures per aquest mateix concepte.  
Pel que s'acaba d'exposar i conformement amb l'article 7 del Decret 12/1992, de 16 de gener i fent ús de les facultats que em confereix la Llei 5/1983, de 30 de desembre, de Govern Valencià, i el Decret 262/1995, de 29 d'agost, pel qual s'aprova el Reglament Orgànic i Funcional de la Conselleria de Treball i Afers Socials, i havent pres en consideració el Pla Valencià de la Formació Professional i oït el Consell Valencià de Formació Professional,  
ORDENE:  
TíTOL I  
Normes generals  
Article 1. Objectius  
1. L'objectiu d'aquesta ordre és fomentar el desenvolupament d'activitats de Formació Ocupacional dirigides a treballadores i treballadors desocupats:  
- per millorar-ne la qualificació en resposta a demandes de mà d'obra clarament formulades i identificades;  
I, per consegüent,  
- per facilitar-ne la integració laboral.  
2. Per al compliment d'aquests objectius, la Conselleria de Treball i Afers Socials, a través de la Direcció General de Formació i Inserció Professional, col·laborarà amb:  
- altres institucions públiques de la Generalitat Valenciana,  
- organitzacions empresarials i sindicals; i amb  
- empreses, entitats i institucions, tant de nacionalitat espanyola com d'estrangera.  
Article 2. Programes d'actuació  
Els cursos s'organitzaran d'acord amb els següents programes:  
- Programa d'inserció al treball.  
- Programa de formació en l'estranger.  
- Programa de formació pràctica en empreses.  
- Programes innovadors i de caràcter experimental.  
- Programa de formació de formadors.  
- Programa de formació de dones.  
Article 3. Nivells dels programes  
Els programes podran ser de tres nivells diferents.  
Nivell 1. Cursos de nivell bàsic.  
S'hi tracta d'aquells cursos que tenen la finalitat de donar una qualificació inicial per a una ocupació a alumnes mancats de coneixements d'aquesta.  
Nivell 2. Cursos de nivell mitjà.  
S'hi tracta d'aquells cursos que tenen la finalitat de donar una qualificació major a alumnes que parteixen d'una formació prèvia equivalent a l'obtinguda en el nivell bàsic.  
Nivell 3. Cursos de nivell superior.  
S'hi tracta d'aquells cursos que tenen la finalitat de millorar i d'actualitzar el nivell de qualificació d'alumnes (que parteixen d'una formació prèvia equivalent a l'obtinguda en el nivell mitjà) en el coneixement i en l'ús d'una o de diverses tècniques relacionades amb tasques de programació i coordinació.  
Article 4. Destinataris dels programes  
Els programes de Formació Ocupacional realitzats a l'empara d'aquesta Ordre es dirigeixen a treballadores i treballadors desocupats que no pertanguen a col·lectius d'inserció professional complexa, que es regiran per les seues normes especials. No es consideren col·lectius específics els del Programa de Formació de Formadors, que va destinat a docents, tant ocupats com no, ni tampoc als joves menors de 25 anys sense ocupació anterior ni la resta de col·lectius de formació específica, si hi haguera una causa que ho justificara.  
Article 5. Naturalesa de les ajudes  
Les ajudes convocades per aquesta ordre tindran la naturalesa jurídica de subvencions i aniran destinades a:  
- el finançament total o parcial dels cursos que es desenvolupen a l'empara d'aquesta,  
- la concessió de beques i ajudes a l'alumnat assistent als dits cursos.  
Article 6. Finançament  
Els programes seran finançats a través dels pressupostos de la Generalitat Valenciana per a l'exercici de 1996. A aquest efecte, una vegada aprovats aquells, la Conselleria de Treball i Afers Socials publicarà els crèdits que hauran de finançar els programes i la seua quantia màxima.  
TíTOL II  
Normes relatives a les distintes  
modalitats de subvencions  
CAPíTOL I  
Subvencions a entitats col·laboradores  
Article 7. Entitats col·laboradores  
1. Podran col·laborar en la realització dels programes que regula aquesta ordre:  
- Les entitats empresarials i sindicals, les entitats públiques o privades i les empreses que desitgen dur a cap un projecte per atendre necessitats de formació emanades de la seua dinàmica empresarial. En aquest últim cas se'ls requerirà presentar un compromís ferm de contractar almenys un 30% de l'alumnat participant o la justificació objectius de la necessitat formativa per a l'activitat empresarial.  
Sense perjudici del compliment de les condicions específiques establides en cada programa, els qui aspiren a ser perceptors de les distintes ajudes hauran de reunir, a més a més, els requisits generals següents:  
- Exercir la seua activitat principal en la Comunitat Valenciana i realitzar els cursos subvencionats dins de l'esmentat àmbit territorial. No obstant això, la Conselleria de Treball i Afers Socials podrà atorgar ajudes a aquells projectes que, per les seues especials característiques hauran de desenvolupar-se fóra de la Comunitat Valenciana, quan es fonamente de manera suficient la sol·licitud.  
- Estar al corrent en les seues obligacions tributàries i amb la Seguretat Social en els termes establits per l'Ordre de la Conselleria d'Economia i Hisenda de 7 de gener de 1991 o per una norma que la substituïsca.  
- Tenir complides les obligacions adquirides en el supòsit d'haver percebut altres subvencions de la Generalitat Valenciana.  
- Acreditar la capacitat suficient en mitjans materials, humans i organitzatius per complir els objectius establits en el programa.  
2. Els cursos hauran de ser realitzats pel mateix sol·licitant i no es permetrà la subcontractació excepte en cas que les subvencions siguen concedides a:  
- administracions locals,  
- organitzacions sindicals i empresarials,  
- entitats sense finalitat lucrativa, a través de la via de programació per conveni.  
En aquests casos caldrà justificar els motius pels quals es realitza la subcontractació i l'entitat amb què es vol dur a cap. Amb les degudes adaptacions a la naturalesa d'aquestes ajudes, regiran per a la subcontractació les normes previstes en els números 2, 3 i 4 de l'article 116 de la Llei 13/1995, de Contractes de les Administracions Públiques, i se substituiran les prescripcions de clàusules administratives per les que fixarà la resolució de concessió o una altra complementària.  
Article 8. Vies de programació  
1. A través d'entitats que estiguen homologades o que hagen sol·licitat la seua homologació com a centre col·laborador.  
2. A través de convenis de col·laboració subscrits entre la Conselleria de Treball i Afers Socials i organitzacions empresarials, sindicals i, excepcionalment, amb altres entitats, i caldrà complir-hi, en qualsevol cas, els requisits generals previstos en l'article 7, així com, en el darrer supòsit, la justificació que preveu l'article 2.1 del Decret 20/1993, de 8 de febrer.  
2.1 Serà competent per subscriure aquest tipus de convenis el conseller de Treball i Afers Socials.  
2.2 Els convenis de col·laboració establiran:  
a) El seu objecte i àmbit d'aplicació.  
b) La quantia econòmica global objecte del conveni, així com els criteris i mòduls econòmics específics per a les distintes accions o especialitats formatives.  
c) Procediment: les entitats subjectes a conveni hauran de sol·licitar les accions formatives que pretenguen desenvolupar amb la data límit del 30 de setembre de 1996. En cas que es deneguen accions formatives, l'entitat podrà presentar noves accions en el termini d'un mes des de la seua notificació, fins a completar l'import total establit en el conveni.  
d) Terminis d'execució d'accions formatives: les accions formatives es desenvoluparan dins de l'exercici pressupostari.  
e) Nombre d'alumnes, procediment de selecció i qualificació dels alumnes.  
f) La forma de pagament; es podran establir bestretes diferents a les previstes en aquesta ordre, sempre que es complisquen els requisits de garantia previstos en el seu article 16.2.  
h) Forma i termini de justificació de despeses.  
i) Terminis de resolució i silenci administratiu.  
j) Tècnic d'enllaç designat per mitjançar entre la Conselleria de Treball i Afers Socials i l'entitat amb la qual s'estableix el conveni.  
k) Programació flexible: es podran modificar les accions formatives inicialment programades, sempre que no excedesquen del 25% del total de cursos que es deriven del conveni.  
2.3. En tot allò que no estiga previst en el conveni s'aplicarà amb caràcter supletori el que ha estat articulat amb caràcter general en aquesta ordre.  
3. A través de projectes formatius amb empreses, que incorporen un compromís de contractació per les mateixes empreses de, si més no, un 30% dels alumnes formats, o la justificació objectiva de la necessitat formativa per a l'activitat empresarial.  
4. A través d'entitats que aporten recursos per desenvolupar la programació en els centres de Formació i Inserció Professional. La Conselleria de Treball i Afers Socials aprovarà l'escaient convocatòria, en la qual es faran constar les característiques i la ubicació de les especialitats que s'impartiran.  
Article 9. Procediment de sol·licitud de subvencions  
1. Les sol·licituds de cursos es podran presentar durant els 30 dies naturals posteriors a la publicació d'aquesta ordre, llevat de l'establit en l'article 41.  
Es podrà ampliar el termini de presentació de sol·licituds, així com fixar nous terminis de sol·licitud al llarg de l'exercici, si no s'haguera esgotat la partida pressupostària corresponent a qualsevol dels programes d'aquesta ordre.  
En el cas d'empreses que presenten projectes amb percentatges de contractació superiors al 30%, el termini de presentació de sol·licituds serà fins al 31 d'octubre de 1996 i quedarà condicionada l'obtenció d'ajuda a l'existència de crèdit disponible. En aquest cas les sol·licituds es formularan com a mínim un mes abans de la data d'inici prevista per al curs en qüestió.  
2. Les sol·licituds podran presentar-se en els registres de la Direcció General de Formació i Inserció Professional (passeig de l'Albereda 16, València), de les direccions territorials d'Alacant (Pintor Llorenç Casanova, 6), Castelló de la Plana (plaça de Maria Agustina, 1) i a València (Baró de Càrcer, 36), o en qualsevol del registres a què es refereix l'article 38 de la Llei 30/1992.  
3. Les sol·licituds es formularan en el models normalitzats que seran proporcionats per les direccions territorials de Treball i Afers Socials. Cada sol·licitud es formularà incloent totes les accions formatives corresponents a l'entitat, amb indicació de la via de programació elegida.  
Tota sol·licitud haurà d'anar acompanyada de la següent documentació:  
- Acreditació de la personalitat jurídica de l'entitat sol·licitant.  
- Acreditació de la personalitat del representant de l'entitat sol·licitant, així com de la seua capacitat jurídica.  
- Fitxa de manteniment de tercers, segons model facilitat a aquest efecte.  
- Certificació d'estar al corrent de les obligacions tributàries i amb la Seguretat Social.  
- Memòria dels cursos que es desitja realitzar. Les memòries que contenen el pla formatiu de l'entitat col·laboradora es presentaran en una única sol·licitud.  
Aquestes memòries es presentaran en suport magnètic o paper, segons les indicacions que la Conselleria de Treball i Afers Socials facilitarà a aquest efecte.  
- Designació d'un domicili a l'efecte de notificacions.  
No s'aportaran els tres primer documents esmentats a dalt si ja estigueren en poder de la Direcció General de Formació i Inserció Professional per haver estat aportats en l'exercici de 1995.  
Article 10. Avaluació de les sol·licituds.  
Tota sol·licitud serà subjecta a una doble avaluació:  
1. Una avaluació tècnica formal:  
El personal tècnic de la Direcció General de Formació i Inserció Professional més el personal tècnic dedicat a Formació i Inserció Professional de les direccions territorials:  
- supervisarà inicialment el compliment, o no, dels requisits formals previstos en aquesta ordre; i  
- valorarà:  
- La infraestructura docent de l'entitat sol·licitant, després d'una visita a les instal·lacions.  
- El compromís d'inserció voluntàriament manifestat per les empreses sol·licitants.  
- El grau d'inserció assolit en els dos últims exercicis.  
2. Una valoració científica material:  
Un comité d'experts, designat pel conseller de Treball i Afers Socials, analitzarà el contingut teòric i pràctic dels cursos, la metodologia d'ensenyament i l'oportunitat de la seua realització, per part d'un comité d'experts.  
A més del director general de Formació i Inserció Professional, formaran part d'aquest comité d'experts:  
- Cinc tècnics de l'àrea de Formació de la Conselleria de Treball i Afers Socials.  
- Cinc professors de cadascuna de les universitats valencianes.  
- Un tècnic de l'INEM.  
- Quatre professionals designats pel conseller de Treball i Afers Socials, oïdes les organitzacions sindicals i empresarials més representatives.  
Ambdues avaluacions se subjectaran als criteris interpretatius establits per una resolució del conseller de Treball i Afers Socials, a fi que no es produïsquen resultats discriminatoris per a les entitats beneficiàries.  
Article 11. Reparació d'errors o omissions  
Abans de dictar resolució, l'òrgan administratiu competent podrà demanar dels sol·licitant les esmenes oportunes als seus projectes i l'entitat, en aquest cas, hi incorporarà la documentació complementària necessària.  
Els òrgans administratius competents s'ocuparan de la tramitació formal de les esmentades adaptacions, amb un informe o recomanació prèvia del comité d'experts als quals competeix l'avaluació dels cursos.  
Article 12. Resolució  
1. La competència per emetre una resolució, es desconcentra en el director general de Formació i Inserció Professional, sense perjudici d'una possible delegació.  
2. La resolució atendrà els següents criteris:  
- la representativitat de les entitats col·laboradores, quan aquest criteri siga ponderable;  
- la qualitat dels cursos (qualificació obtinguda en els seus processos d'avaluació formal i material).  
3. La resolució serà única per a cada entitat i via de programació, i contindrà les dades relatives a cada curs: denominació del curs, número d'expedient, entitat col·laboradora, lloc de realització, durada horària, mòdul econòmic i termini de justificació; si aquest darrer no és assenyalat, les ajudes es justificaran dins del mes següent a l'acabament de les respectives accions.  
4. El termini màxim per resoldre les sol·licituds que es formulen serà de 45 dies hàbils a partir de la data final de presentació de sol·licituds fixada per aquesta ordre i caldrà entendre-les desestimades si no se'n produeix una resolució en l'indicat termini. Aquest termini, en tot cas, no començarà a computar-se fins a la publicació de la resolució a què es refereix l'article 6.  
Article 13. Recurs  
Contra les resolucions del director general de Formació i Inserció Professional es podrà formular un recurs ordinari davant el conseller de Treball i Afers Socials en el termini d'un mes comptador des de la seua notificació.  
Article 14. Obligacions dels beneficiaris  
Són obligacions dels beneficiaris:  
- Realitzar els cursos segons el que preveu aquesta ordre i en la resolució per a la seua aprovació i justificar-ne la realització;  
- Facilitar a la Direcció General de Formació i Inserció Professional les tasques de seguiment i de control tècnic;  
- Subjectar-se a les accions de control de qualitat de la docència que s'estableixen en aquesta mateixa ordre;  
- Subjectar-se a les accions de control financer que escaiguen a la Intervenció General en relació a la subvenció concedida;  
- Comunicar a la Conselleria de Treball i Afers Socials a la concessió de qualssevol altres subvencions o ajudes que, amb la mateixa finalitat, els siga atorgada per altra administració o ens públic;  
- Donar a conéixer als alumnes de forma inequívoca que estan participant en un programa subvencionat per la Conselleria de Treball i Afers Socials de la Generalitat Valenciana;  
- No percebre cap quantitat de l'alumnat participant en l'acció formativa;  
- Dur una comptabilitat econòmica codificada de les despeses imputables a cada curs; i, en general,  
- Complir les obligacions que les normes reguladores de la Hisenda Pública assenyalen per a tot perceptor de fons públics.  
Article 15. Costos elegibles per als beneficiaris.  
Els costos elegibles es distribueixen en tres grans capítols:  
Part A. Despeses de professorat i de control de docència  
Preferentment, es dedicarà a aquesta part entre el 40% i el 65% de la subvenció total. Queden compresos en aquest concepte:  
- Salaris del professorat o, si s'escau, del servei docent extern.  
- Despeses de Seguretat Social a càrrec de l'entitat col·laboradora quan haurà contractat els professors per compte d'altri, amb l'obligació de la seua afiliació i/o alta en la Seguretat Social.  
- La part proporcional dels costos degudament justificats destinat a garantir un nivell adequat de qualitat de la docència.  
Part B. Despeses d'organització o institucionals  
- Despeses d'assegurances d'accidents de l'alumnat.  
- Despeses de selecció de l'alumnat.  
- Despeses de personal directiu i administratiu atribuïbles al desenvolupament de l'acció formativa (fins a un màxim d'un 20% de la part B).  
- Amortització d'instal·lacions, equips i ferramentes de durada superior a un exercici natural. Les esmentades despeses resultaran de dividir la diferència entre el valor actual del bé i el seu valor residual, pel nombre d'exercicis anuals de vida útil de l'esmentat bé. En cap cas les despeses d'amortització d'aquests béns - que hauran de tenir sempre una connexió directa amb l'activitat docent de l'entitat col·laboradora en qüestió- no podran superar una imputació del 25% de la part B.  
- Material fungible adquirit per al desenvolupament de la docència no recuperable a la finalització del curs: d'oficina, subministraments, elèctrodes, ferro, ciment, etc.  
- Despeses generals: sota aquest rètol es troben:  
· despeses de donar publicitat als cursos;  
· despeses de lloguers, tant d'instal·lacions com de maquinària lligada directament a la docència:  
· despeses d'energia elèctrica, combustible i, en general, manteniment de les instal·lacions i equips docents;  
· despeses de comunicació, com fax, telèfon, connexió Internet, ..., fins a un màxim del 5% de la part B.  
- Altres costos, en particular:  
· compra de cursos;  
· despeses de traducció i de materials d'ensenyament;  
· despeses de recopilació, impressió, ..., de materials d'ensenyament;  
· despeses corrents d'adaptació per a minusvàlids;  
- Despeses de difícil justificació, fins a un 10% de despeses justificades com a part B. (La base de càlcul comprendrà totes les despeses de la part B, amb la inclusió d'aquestes despeses de difícil justificació).  
Part C. Altres conceptes. Despeses excepcionals no incloses en els apartats anteriors que hauran de ser aprovat expressament en la resolució  
- Despeses de viatge del professorat. Quan el professorat es veja obligat a viatjar (utilitzant-hi el cotxe, el tren, l'avió o d'altres mitjans) fins al lloc de realització de la docència, se li podran concedir les dietes en una quantia, com a màxim igual a les oficialment establides a aquest respecte pels conceptes de:  
· desplaçament  
· alimentació  
· allotjament  
- Despeses de viatge de l'alumnat. Es refereix exclusivament a algun viatge que puga ser efectuat en relació amb el curs a fi de conéixer qualsevol tipus d'empresa o instal·lacions emblemàtiques en el sector.  
- Desplaçament.  
Article 16. Abonament de l'import de les subvencions  
1. Començada l'acció formativa i després de la certificació del director territorial de Treball del compliment per part de l'entitat beneficiària del contingut de l'article 27 d'aquesta ordre, es lliurarà a favor del beneficiari el 30% de l'import de l'ajuda.  
El percentatge restant de la subvenció es farà efectiu en finalitzar l'acció formativa, després de la presentació, en els models que a aquest efecte es facilitaran, de la declaració de despeses originades per la seua realització i els documents justificatius corresponents a la part A. Així mateix, caldrà adjuntar-hi la documentació justificativa de la inserció realitzada, en cas de compromís d'inserció. L'esmentada declaració, realitzada als efectes previstos en l'article 47 del Text Refós de la Llei d'Hisenda Pública de la Generalitat Valenciana, s'haurà d'efectuar en el termini màxim d'1 mes comptador des de l'endemà de l'acabament de l'acció formativa, si en la resolució no es fixa un altra distinta.  
2. Sense perjudici del que determina aquest article, a criteri de l'òrgan resolutori, després de la concessió de la subvenció, es podran efectuar a favor de l'entitat beneficiària bestretes de pagament sobre la subvenció concedida, una vegada presentades per part d'aquesta prou garanties en virtut del que disposa aquest article i la Llei de Pressupostos de la Generalitat Valenciana per a l'exercici de 1996.  
3. En qualsevol cas, els documents que acrediten les despeses realitzades sota qualsevol de les tres parts abans fixades, una vegada examinada la correcció i pertinència d'aquests per part del tècnic d'enllaç, quedaran en poder de l'entitat beneficiària durant si més no cinc anys, temps durant el qual els òrgans competents podran sol·licitar tots els documents que calguen per a la correcta fiscalització dels fons destinats a l'execució dels cursos aprovats i exigir les minoracions de les quantitats rebudes que es pogueren produir en cas d'incompliment per part de les entitats beneficiàries.  
4. Abans de percebre cap quantitat, les entitats beneficiàries hauran d'acreditar que es troben al corrent en les obligacions tributàries i socials, assenyalades en l'article 7 d'aquesta ordre.  
5. El que disposa aquest article queda subordinat al règim de lliurament i bestretes que, si s'escau, determine la Llei de Pressupostos per a l'exercici de 1996.  
Article 17. Incompliments i minoracions  
1. En el cas que l'entitat beneficiària incomplisca tots o alguns dels compromisos adquirits per al desenvolupament dels cursos, la Direcció General de Formació i Inserció Professional podrà minorar o resoldre la subvenció concedida, depenent de la gravetat del fet.  
2. La minoració de la subvenció, a més dels casos fixats en el paràgraf anterior, podrà ser realitzada per una resolució del director general de Formació i Inserció Professional quan es produïsquen els fets següents:  
- Incompliment de la finalitat per a la qual va ser concedida la subvenció, o de les condicions imposades per a la concessió en l'aprovació de la programació o, si s'escau, en el conveni de col·laboració subscrit.  
- Falta d'assistència injustificada dels alumnes.  
No s'aplicarà minoració quan l'abandó de l'alumne es dega a una contractació degudament acreditada. A més, es permet que l'alumne en qüestió puga seguir el curs, si així ho decideix i el seu horari de treball ho possibilita.  
Quan en la primera meitat del curs es produïsca una disminució en el nombre d'alumnes, l'entitat podrà donar d'alta nous alumnes. Quan en la segona meitat del curs es produïsca una disminució en el nombre d'alumnes no imputable a l'entitat col·laboradora, de fins a un màxim de dos, la Part A del mòdul econòmic es pagarà per la totalitat.  
- Incompliment de l'obligació de justificar les despeses dins del termini establit.  
- Percepció, per part de l'entitat col·laboradora de qualsevol quantitat econòmica procedent de l'alumnat participant en els cursos.  
- Qualsevol altre motiu que perjudique l'últim fi pel qual ha estat concedida la subvenció i, en particular, l'incompliment dels criteris emanats d'aquesta ordre.  
Article 18. Procediment de reintegrament  
1. El procediment de reintegrament total o parcial de la subvenció, motivada pels fets establits en els dos articles anteriors d'aquesta ordre, s'iniciarà amb un escrit de la Direcció General de Formació i Inserció Professional dirigit al beneficiari en qüestió. En aquest escrit se li manifestarà el fet constitutiu d'incompliment i serà requerit perquè, en el termini de 15 dies hàbils, formule les al·legacions i presente els documents o justificacions que estime pertinents.  
2. Transcorregut el termini d'al·legacions sense que aquestes hagueren estat formulades o, si s'escau, desestimades les al·legacions presentades per falta de prova, la Direcció General de Formació i Inserció Professional dictarà una resolució exigint el reintegrament, que haurà de produir-se en el termini dels 15 dies hàbils següents a la notificació de l'esmentada resolució. Si no hi ha pagament, s'incoarà l'escaient procediment de constrenyiment.  
CAPíTOL II  
Subvencions a alumnes  
Article 19. Obligacions dels alumnes beneficiaris  
Els alumnes participants en accions de Formació Ocupacional estan obligats a assistir a les classes de forma regular i contínua.  
Les faltes continuades superiors a un 15% dels dies lectius podran produir la seua exclusió i baixa del curs i la no-percepció de cap tipus d'ajuda de les especificades en els article següents.  
Les faltes d'assistència justificades no computaran a aquest efecte si no és que per la seua quantia produïsquen la falta d'aprofitament del curs.  
Article 20. Beques i ajudes a alumnes  
Les persones aturades que finalitzen una acció formativa amb qualificació satisfactòria podran sol·licitar una ajuda econòmica en concepte d'assistència.  
Amb caràcter general es fixa en 1.800 pessetes la quantia màxima que ha de percebre cada alumne per dia realment assistit.  
Article 21. Procediment  
1. El procediment serà el següent:  
- Els alumnes que desitgen accedir a l'ajuda prevista, la sol·licitaran per mitjà d'una instància al director territorial de Treball i Afers Social.  
- L'entitat impartidora del curs facilitarà els impresos oficials i es limitarà a recollir la documentació i a lliurar-la al tècnic d'enllaç (vegeu article 23) que haurà designat la Conselleria perquè aquest realitze la resta de tràmits.  
2. Les instàncies aniran necessàriament acompanyades dels següents documents:  
a) Certificat de l'entitat impartidora del curs pels dies realment assistits.  
b) Còpia del document nacional d'identitat de l'alumne.  
c) Còpia de la targeta de demanda d'ocupació.  
d) Certificat de residència lliurat per l'ajuntament escaient.  
Per acreditar la residència de l'alumne s'exigirà que els domicilis dels darrers últims documents siguen coincidents.  
3. L'esmentada documentació es presentarà a la direcció territorial de Treball i Afers Socials respectiva dins dels cinc dies hàbils següents a l'acabament del curs en qüestió.  
Article 22. Resolució de subvencions a alumnes  
1. El director territorial de Treball i Afers Socials resoldrà dins dels 15 dies hàbils següents a la seua presentació les sol·licituds formulades per alumnes, i s'entendran desestimades una vegada transcorregut aquests.  
2. La direcció territorial de Treball i Afers Socials podrà requerir l'interessat perquè repare les deficiències que puga haver en la sol·licitud.  
3. La resolució s'adoptarà en funció de tots o d'alguns dels següents criteris, i sempre que existisca disponibilitat pressupostària:  
- Els dies reals d'assistència  
- Que el curs es realitze en una localitat que diste més de 10 km del lloc de residència habitual  
- Qualsevol altra circumstància específica del curs  
4. Contra la resolució del director territorial de Treball podrà presentar-se un recurs ordinari davant el director general de Formació i Inserció Professional en el termini d'un mes des de la notificació.  
TíTOL III  
Normes relatives a la realització dels cursos  
Article 23. Tècnic d'enllaç  
La direcció territorial escaient assignarà a cadascuna de les entitats col·laboradores un tècnic que actuarà com a interlocutor entre ella i l'administració, a fi d'agilitar-ne la gestió.  
L'esmentat tècnic tindrà entre les seues funcions:  
- Informar a l'entitat col·laboradora dels tràmits que ha de seguir en desenvolupar el curs;  
- Estar informat de la realització de les proves de selecció i del seu contingut;  
- Conéixer el començament i l'acabament de cada curs;  
- Estar informat de les incidències ocorregudes en cada curs;  
- Tramitar la documentació lliurada per l'entitat col·laboradora;  
- Requerir la documentació necessària de l'entitat col·laboradora;  
- Coordinar les tasques necessàries per dur a cap el control de qualitat de la docència (vegeu l'article 29);  
- Vetllar pel correcte desenvolupament del curs, proposant les mesures oportunes a l'entitat col·laboradora o a la direcció territorial si s'escau;  
Article 24. Programació flexible  
1. Es regula la possibilitat que les entitats col·laboradores puguen realitzar accions que no siguen les aprovades inicialment per la resolució respectiva.  
Quan l'entitat col·laboradora justifique la conveniència de realitzar cursos distints dels aprovats per una resolució, podrà realitzar-los sempre que hi haja un informe favorable del comité d'experts abans al·ludit, sense perjudici de la necessitat de resolució expressa en tot cas. Els nous cursos tindran un import com a màxim idèntic al fixat per als cursos anul·lats.  
2. El percentatge màxim de canvis que, sota aquesta modalitat, es puguen concedir a una entitat col·laboradora mai no podrà superar el 10% del total de cursos que li hauran estat aprovats en primera instància. Aquest percentatge, tanmateix, podrà ser variat quan les accions es formalitzen en un conveni de col·laboració.  
3. L'entitat està obligada a comunicar al tècnic d'enllaç els canvis al·ludits en aquest article amb una antelació mínima de 15 dies.  
Article 25. Selecció de l'alumnat  
1. L'entitat sol·licitant determinarà el perfil dels alumnes de cada curs i ho comunicarà al tècnic d'enllaç assignat per la Conselleria.  
2. Els alumnes beneficiaris dels programes i accions formatives podran ser preseleccionats per l'INEM, les entitats col·laboradores i per institucions que incloguen entre els seus fins fer d'intermediari entre l'oferta i la demanda de la mà d'obra, com, en particular, el Servei Valencià d'Ocupació.  
3. L'entitat col·laboradora podrà incorporar al procés de selecció les persones que estime convenients, sempre que, trobant-se en una situació de desocupació, (inscrites en l'INEM com a demandants d'ocupació), s'adeqüen als perfils predeterminats en cada curs.  
4. El gabinet de selecció haurà de comptar amb psicòlegs, pedagogs i psicopedagogs, i en els casos en què així ho requerisca l'especialitat formativa, també podrà disposar de persones expertes en les matèries que es desenvoluparan en el curs en qüestió.  
5. Finalitzat el procés de selecció, es confeccionarà una acta firmada pel responsable d'aquest procés en la qual figuraran els noms d'aquells alumnes que hauran superat les proves i que hauran estat seleccionats per realitzar el curs. Aquesta acta es presentarà al tècnic d'enllaç.  
Article 26. Realització dels cursos  
Els cursos es podran realitzar entre els mesos de febrer i novembre, ambdós inclusivament, de 1996.  
Excepcionalment, i per causa justificada, l'òrgan administratiu competent podrà autoritzar pròrrogues dels terminis d'acabament, amb una sol·licitud prèvia dels interessats.  
Article 27. Inici del curs  
1. És preceptiva la comunicació fefaent, inclòs mitjançant fax, de l'inici de cada curs al tècnic d'enllaç. assenyalant-hi l'horari i el lloc de realització del curs.  
2. L'entitat disposarà de 15 dies hàbils per presentar en qualsevol dels registres de la Conselleria de Treball i Afers Socials la següent documentació:  
- L'acta de selecció, que contindrà: especialitat, horari i lloc de realització.  
- La relació de participants que comencen l'acció.  
- L'assegurança d'accidents dels alumnes que comprendrà almenys la següent cobertura:  
· Assistència mèdica, farmacèutica i hospitalària per una quantia il·limitada, de qualsevol accident durant l'horari de desenvolupament del curs, incloent-hi el temps necessari per al desplaçament de l'alumne des de la seua residència habitual al lloc de realització. El desplaçament haurà d'atendre qualsevol mitjà de locomoció.  
· Indemnització mínima de dos milions de pessetes per mort o invalidesa permanent derivats d'un accident en el curs del desplaçament.  
· Indemnització diària a l'alumne derivada d'un accident en el curs que produïsca una impossibilitat temporal d'assistència. El període serà el que comprenga l'esmentada incapacitat i fins un màxim d'un any. La indemnització mínima serà de 1.000 pessetes diàries.  
- L'entitat col·laboradora estarà obligada a mantenir la cobertura en l'assegurança d'accidents durant tot el període lectiu en qual cada alumne estiga d'alta en el curs.  
Article 28. Control del desenvolupament del curs  
Una vegada començat el curs i presentada la documentació anteriorment esmentada, l'entitat col·laboradora estarà obligada a aportar la següent documentació:  
- Control d'assistència mensual, amb la firma diària d'alumnes assistents;  
- Comunicacions d'altes i baixes produïdes;  
- Comunicació d'incidències que es produïsquen en el desenvolupament de cada curs.  
Article 29. Sobre la qualitat de la docència  
Durant la realització de cada curs, un gabinet psicopedagògic demanarà la visió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, així mateix serà informada del contingut i resultat d'aquestes.  
Les respostes dels alumnes seran quantificades. La qualificació obtinguda serà clau per a l'obtenció d'ajudes (sota el concepte de formació ocupacional) en exercicis posteriors.  
Article 30. Acabament del curs  
1. A l'acabament de cada curs es presentarà una acta amb les qualificacions finals dels alumnes assistents.  
2. La Conselleria de Treball i Afers Socials expedirà l'escaient certificat d'aprofitament als alumnes que hauran superat amb èxit el curs.  
TíTOL IV  
Normes relatives als diversos programes   
de Formació Ocupacional  
CAPíTOL I  
Programes d'inserció al treball  
Article 31. Objectius  
- Capacitar els qui no tenen nivells de qualificació adequats a fi de facilitar la seua inserció laboral; i  
- Contribuir a la promoció de l'autoocupació i fomentar mitjançant l'assistència tècnica la creació de noves empreses.  
Article 32. Destinataris  
Podran ser alumnes dels cursos corresponents a aquest programa els aturats inscrits en les oficines d'ocupació de l'INEM, que no pertanguen a un col·lectiu d'inserció laboral complexa, en particular que no siguen aturats majors de 40 anys i de llarga durada, als quals van a destinar-se ajudes específiques per part de la Conselleria de Treball i Afers Socials.  
Article 33. Quantia de les subvencions  
La subvenció s'establirà d'acord amb els conceptes estipulats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional (BOE núm. 101, de 28.04), o per una norma substitutòria.  
Article 34. Requisits dels cursos i projectes formatius  
1. Versar sobre matèries que capaciten per a l'exercici immediat d'ocupacions concretes.  
2. Tenir un component formatiu eminentment professionalitzador que permeta l'adquisició de les capacitats, competències i ensinistrament necessaris per a l'exercici de l'ocupació concreta de què s'hi tracte.  
3. Tenir la justificació en perfils ocupacionals vigents en els mercats de treball locals.  
4. Que contribuïsquen a la millora del nivell de qualificació professionals dels alumnes.  
Article 35. Característiques dels cursos i projectes formatius  
Les entitats elaboraran una memòria en la qual s'indicaran, per aquest ordre, els següents aspectes:  
1. Dades generals de l'acció formativa:  
- Denominació de l'acció formativa  
- Domicili de la realització  
- Nombre d'alumnes (entre 12 i 17)  
- Nombre d'hores  
2. Formulació dels objectius que el desenvolupament del curs pot complir en relació amb el foment d'ocupació. Aquests objectius s'han d'exposar de forma prolixa i realista.  
3. Perfil de l'alumnat cap al qual està dirigit el curs.  
4. Característiques del col·lectiu.  
5. Objectius, continguts teòrics, habilitats o capacitats pràctiques (que s'induiran) i orientacions metodològiques didàctiques del curs. L'exposició d'aquests aspectes s'haurà de fer de forma clara i exhaustiva.  
6. Perfil del professorat, que mostre la seua idoneïtat per a impartir la docència en qüestió, amb indicació de la seua titulació, experiència professional i docent.  
7. Descripció d'espais, mitjans i materials que s'utilitzaran durant el desenvolupament del curs. Aquesta descripció se cenyirà, òbviament, a infraestructures lligades a la docència en qüestió.  
8. Desglossament detallat del pressupost necessari per dur a cap l'acció formativa.  
9. Entitats o organismes que col·laboren en el finançament de l'acció.  
10. Proposta organitzativa.  
Article 36. Avaluació de les memòries de sol·licitud  
L'avaluació del programa previst en aquest capítol s'efectuarà en la forma que estableix l'article 10. La valoració científica material avaluarà, a més dels aspectes assenyalats en l'esmentat article, els específics continguts del programa d'inserció al treball: col·lectius destinataris, perfil de l'alumnat, etc.  
CAPíTOL II  
Programes de formació a l'estranger  
Article 37. Objectiu  
Especialitzar en tècniques innovadores, tant organitzatives com de producció, en centres estrangers de reconegut prestigi.  
Article 38. Destinataris  
Podran ser alumnes de les accions formatives corresponents a aquest Programa els aturats inscrits en les oficines d'ocupació de l'INEM que:  
- estiguen graduats (diplomats o llicenciats); i que  
- acrediten coneixement d'idiomes.  
Article 39. Quantia de les subvencions.  
Les subvencions inclouen:  
- Una beca de 150.000 pessetes mensuals nétes durant el temps màxim d'un any, prorrogable segons els casos;  
- Un bitllet d'anada i tornada (avió, tren, ...) per la tarifa més reduïda possible:  
- Assegurances;  
- Costos de matrícula en el centre estranger en qüestió.  
Article 40. Sol·licituds  
El sol·licitant haurà de presentar al Director General de Formació i Inserció Professional (Albereda 16, 46598, València):  
- Instància sol·licitant participar en aquest programa;  
- Currículum, justificat en tots els punts i, en particular, pel que fa al seu expedient acadèmic;  
- Memòria sobre el curs que cursarà, incloent-hi:  
· Nom, adreça, ... del centre que la va a realitzar;  
· Carta del responsable de l'esmentat centre en el qual s'accepta el sol·licitant com a alumne potencial del curs esmentat;  
· Breu descripció dels objectius del curs que es vol seguir;  
· Durada del curs;  
· Altres aspectes que s'estimen d'interés.  
Article 41. Període de sol·licitud  
Com a excepció del que s'ha dit en el marc d'aquesta ordre, per a aquest Programa s'estableix un període de sol·licitud que finalitzarà el dia 1 de febrer de 1996.  
Article 42. Selecció de becaris  
El comité d'experts establit per aquesta ordre seleccionarà d'entre els sol·licitant un nombre de 20 becaris.  
CAPíTOL III  
Programes de formació pràctica en empreses  
Article 43. Objectius  
És l'objectiu d'aquest programa complementar, mitjançant pràctiques en empreses, a instància d'aquestes, els coneixements teòrics pràctics adquirits per treballadores o treballadors aturats que:  
- hauran finalitzat cursos de Formació Professional Ocupacional, subvencionats per la Conselleria de Treball i Afers Socials; i  
- necessiten adquirir una experiència de treball real, susceptible de potenciar la seua qualificació professional, a fi d'aconseguir la seua inserció laboral.  
Article 44. Característiques específiques  
Les memòries sobre formació pràctica presentades a l'empara d'aquest Programa hauran de contenir les següents característiques:  
1. Descripció del contingut de les pràctiques professionals que es desenvoluparan, les quals necessàriament han de correspondre a l'àrea de coneixements adquirits pels alumnes en els cursos de Formació Professional Ocupacional.  
2. Sistema de tutories. Per a aquest programa el professorat estarà format pel personal tècnic de l'empresa on es desenvolupe el programa formatiu pràctic. Aquest personal tutelarà les activitats que desenvolupen els alumnes.  
3. La durada màxima de cada acció formativa serà de 250 hores i haurà de finalitzar abans del 30 de novembre de 1996.  
4. L'empresa sol·licitant presentarà un compromís d'inserció d'almenys el 30% dels alumnes que finalitzen l'acció formativa.  
Article 45. Quantia de les subvencions  
Per a l'entitat, la subvenció per alumne es xifrarà en 250 pessetes per hora de pràctiques.  
CAPíTOL IV  
Programes innovadors i de caràcter experimental  
Article 46. Disposicions generals  
1. Objectius: fomentar i desenvolupar totes aquelles actuacions que, per la seua naturalesa, metodologia o col·lectius a què es dirigeixen, impliquen processos formatius innovadors.  
2. Programes:  
a) De formació a distància; i  
b) Per a aturats de llarga durada menors de 40 anys.  
Article 47. Programa de formació a distància  
1. Objectius: atendre les necessitats de formació ocupacional d'aquells col·lectius d'aturats que:  
- estiguen mancats de possibilitats per desplaçar-se als llocs on es desenvolupen les accions formatives; o  
- visquen en llocs en què es desenvolupen accions formatives del seu interés, però que no hi puguen participar perquè siga superior la demanda a l'oferta.  
2. Característiques dels programes:  
- Els cursos que es realitzen a distància hauran d'incloure els mateixos objectius i continguts que els d'igual denominació que es realitzen en règim presencial.  
- El nombre d'alumnes estarà comprés entre 45 i 60.  
- La Direcció General de Formació i Inserció Professional donarà les instruccions específiques necessàries per al desenvolupament dels cursos que es realitzen a l'empara d'aquest programa.  
3. Col·lectius: treballadores o treballadores aturats inscrits en les oficines d'ocupació de l'INEM. Tindran preferència aquells aspirant que es troben, si més no, en una de les següents situacions:  
- Haver estat anteriorment demandants de cursos de Formació Professional Ocupacional en centres de Formació i Inserció Professional i no haver obtingut plaça en cap dels cursos oferits per aquests.  
- Residir en la zona d'influència d'un centre de Formació i Inserció Professional i no tenir possibilitat de desplaçar-se de manera continuada a l'esmentat centre.  
4. Quantia de les subvencions:  
Per a aquest programa es regula específicament la subvenció dels conceptes següents:  
a) Per despeses del desenvolupament del programa;  
b) Per tutoria;  
c) Per despeses de gestió, administració i altres despeses generals;  
d) Despeses de creació i reproducció dels materials i mitjans didàctics;  
e) Equips de pràctiques.  
Article 48. Programa per a aturats de llarga durada menors de 40 anys  
1. Objectius:  
L'objectiu principal d'aquest programa és afavorir l'accés a l'ocupació de les treballadores i treballadors que siguen aturats de llarga durada i que tinguen menys de 40 anys. En el marc d'aquest programa s'analitzarà la formació de base del destinatari i se li orientarà cap al nivell formatiu més concorde amb les seues expectatives d'aprenentatge i inserció laboral.  
2. Col·lectius: aturades i aturats majors de 25 anys que:  
- porten inscrits més d'una any com a aturats en les oficines d'ocupació de l'INEM; i  
- tinguen menys de 40 anys.  
3. Quantia de les subvencions: A més dels costos elegibles en la part A, part B i part C, fixats en general per a la formació ocupacional regulada per aquesta ordre, s'inclouen les següents despeses elegibles com a específiques per a aquest programa:  
- Despeses de disseny i desenvolupament del programa; i  
- Orientació professional.  
CAPíTOL V  
Programa de formació de formadors  
Article 49. Objectius  
És objectiu d'aquest programa possibilitar la formació didàctica inicial o l'actualització psicopedagògica de professors, tutors, instructors, monitors i experts d'empreses.  
Article 50. Col·lectius  
- Aturades i aturats inscrits en les oficines d'ocupació de l'INEM que tinguen una titulació que els permeta la impartició de cursos de formació professional.  
- Treballadores i treballadors que tinguen el seu lloc de treball en els centres o seccions territorials de Formació i Inserció Professional o aquelles que tenen el seu lloc de treball en empreses que realitzen accions formatives de Formació Professional Ocupacional amb subvencions atorgades amb aquesta finalitat per la Conselleria de Treball i Afers Socials.  
 - Personal de les entitats col·laboradores i professionals que realitzen o que hagen realitzat cursos de formació ocupacional en els dos darrers exercicis.  
Article 51. Quantia de les subvencions  
La subvenció s'establirà d'acord amb els conceptes estipulats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desenvolupament del Reial Decret 631/1993, de 3 de maig, pel qual es regula el Pla Nacional de Formació i Inserció Professional (BOE núm. 101, de 20.04), o per una norma substitutòria.  
CAPíTOL VI  
Programa de formació de dones  
Article 52. Objectius  
És objectiu principal d'aquest programa capacitar professionalment les dones per millorar les condicions de la seua incorporació al mercat de treball.  
Article 53. Col·lectiu  
Sols podran participar en els cursos corresponents a aquest Programa dones aturades inscrites en les oficines d'ocupació de l'INEM.  
Article 54. Quantia de les subvencions  
La subvenció s'establirà d'acord amb els conceptes estipulats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional (BOE núm. 101, de 28.04), o per una norma substitutòria.  
DISPOSICIó ADDICIONAL PRIMERA  
Sense perjudici de l'establit en aquesta ordre, la Conselleria de Treball i Afers Socials podrà establir programes de col·laboració amb altres institucions de la Generalitat Valenciana a fi de rendibilitzar els recursos que es destinen al desenvolupament de la formació professional en la Comunitat Valenciana.  
DISPOSICIó ADDICIONAL SEGONA  
Sense perjudici de l'establit en aquesta ordre, quan una empresa o organització empresarial es comprometa a la inserció laboral del cent per cent dels alumnes, se li permetrà organitzar un curs per formar l'alumnat a requeriment de l'empresa o de l'organització empresarial en qüestió al marge dels programes i dels terminis de presentació de sol·licituds establits ací.  
DISPOSICIó ADDICIONAL TERCERA  
La Conselleria de Treball i Afers Socials, a càrrec de les línies de subvenció previstes en aquesta ordre, podrà subscriure convenis de col·laboració amb entitats públiques o privades per executar en els seus mateixos centres de Formació i Inserció Professionals els programes previstos en aquesta ordre i tots els que considere oportuns per a l'eficaç compliment de les seues competències.  
DISPOSICIó ADDICIONAL QUARTA  
Les direccions territorials i els centres de Formació i Inserció Professional de la Conselleria de Treball i Afers Socials podran programar cursos en tots els programes a què es refereix aquesta ordre.  
Per al desenvolupament dels esmentats cursos, la Direcció General de Formació i Inserció Professional podrà sol·licitar de les entitats col·laboradores, a través de l'oportuna convocatòria, els recursos humans i materials necessaris per a la seua realització, determinant-hi l'import màxim de la subvenció que es concedirà per a cada acció formativa.  
DISPOSICIó ADDICIONAL CINQUENA  
En el supòsit que en alguns dels programes regulats en aquesta ordre no s'esgote la partida pressupostària assignada, per falta de sol·licituds, la Direcció General de Formació i Inserció Professional podrà transferir la quantitat sobrant a qualsevol dels altres programes regulats en aquesta, conformement al que es preveu respecte a la gestió de crèdits pressupostaris en la normativa vigent.  
DISPOSICIó ADDICIONAL SISENA  
Conformement a l'establit en la legislació de contractes de les administracions públiques, la Conselleria de Treball i Afers Socials estipularà amb tercers el desenvolupament de les funcions d'avaluació que preveu l'article 29.  
DISPOSICIó FINAL PRIMERA  
En allò no previst en aquesta ordre, hi serà d'aplicació l'Ordre del Ministeri de Treball i Seguretat Social de 13 d'abril de 1994, dictada en desenvolupament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o una norma que els substituïsca.  
DISPOSICIó FINAL SEGONA  
S'autoritza el director general de Formació i Inserció Professional per a dictar totes les normes que calga per al desenvolupament i l'execució del que disposa aquesta ordre.  
Amb una resolució del director general de Formació i Inserció Professional es determinaran els documents que, a l'efecte de la correcta tramitació de les ajudes, hauran de presentar les entitats subvencionades.  
València, 5 de desembre de 1995  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI